
RAPORT COMUN

asupra propunerii legislative privind protecţia copiilor care sunt lipsiţi de îngrijirea părinţilor pe perioada în care aceştia se află la muncă în străinătate


Cu adresa nr. Plx 70 din 25 februarie 2008, Comisia pentru sănătate şi familie şi Comisia pentru muncă şi protecţie socială au fost sesizate cu dezbaterea pe fond a propunerii legislative privind protecţia copiilor care sunt lipsiţi de îngrijirea părinţilor pe perioada în care aceştia se află la muncă în străinătate.

La întocmirea prezentului raport, în conformitate cu art.97 din Regulamentul Camerei Deputaţilor, Comisiile au avut în vedere:

· avizul favorabil al Consiliului Legislativ (nr. 1383/10.10.2007) 

· avizul negativ al Comisiei juridice, de disciplină şi imunităţi (nr.31/139/04.03.2008) 

· avizul favorabil al Comisiei pentru egalitatea de şanse pentru femei şi bărbaţi (nr.37/111/11.03.2008)
· avizul negativ al Comisiei pentru administraţie publică, amenajarea teritoriului şi echilibru ecologic (nr.26/2209/19.03.2008)
· punctul de vedere negativ al Guvernului (nr.2890/01.11.2007).

Propunerea legislativă are ca obiect de reglementare adoptarea unor măsuri privind protecţia copiilor care sunt lipsiţi de îngrijirea părinţilor pe perioada în care aceştia se află la muncă în străinătate. În sens, se propune ca cetăţenii români, care au copii minori în îngrijire şi doresc să obţină un contract de muncă în străinătate, sunt obligaţi să notifice serviciilor publice de asistenţă socială şi primăriei în raza căreia îşi au domiciliul, intenţia de a pleca în străinătate, precum şi nominalizarea persoanei în întreţinerea şi îngrijirea căreia vor rămâne copiii. De asemenea, se instituie obligaţia pentru cetăţenii români care au obţinut un contract legal de muncă în străinătate să plătească lunar o taxă de 5% din salariul obţinut în străinătate. 

Comisia pentru sănătate  şi familie şi Comisia pentru muncă şi protecţie socială propun plenului Camerei Deputaţilor respingerea propunerii legislative din următoarele considerente:

· aceasta reia în mare parte dispoziţiile Ordinului secretarului de stat al Autorităţii Naţionale pentru Protecţia Drepturilor Copilului nr. 219/2006 privind activităţile de identificare, intervenţie şi monitorizare a copiilor care sunt lipsiţi de îngrijirea părinţilor pe perioada în care aceştia se află la muncă în străinătate

· nu se poate impune plata unei contribuţii lunare de 5% din salariul obţinut de cei care au un contract de muncă legal în străinătate, atâta timp cât în Codul familiei este stipulată obligaţia părinţilor de îngrijire a copilului până la vârsta majoratului.

Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

La dezbaterea propunerii legislative în cadrul Comisiei pentru muncă şi protecţie socială au participat, în conformitate cu prevederile art.55 din Regulamentul Camerei Deputaţilor, d-na Gabriella Tonk, Subsecretar de Stat în cadrul Autorităţii Naţionale pentru Protecţia Drepturilor Copilului şi d-na Cassiana Dinu, inspector în cadrul Ministerului Muncii, Familiei şi Egalităţii de Şanse.

În conformitate cu prevederile art.61 şi art.63 din Regulamentul Camerei Deputaţilor, Comisiile au dezbătut proiectul de lege în şedinţe separate. 

La şedinţa Comisiei pentru sănătate şi familie din data de 5 martie 2008 au fost prezenţi 12 deputaţi din totalul de 15 membri ai acesteia, iar la şedinţa Comisiei pentru muncă şi protecţie socială din data de 18 martie 2008 au fost prezenţi 18 deputaţi din totalul de 19 membri ai acesteia.

Raportul comisiilor a fost adoptat cu unanimitate de voturi.

Pentru propunerea legislativă supusă dezbaterilor, Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor.

                 PREŞEDINTE,                                      PREŞEDINTE,

ACAD.PROF.DR.MIRCEA IFRIM               
  GHEORGHE  BARBU

